Mladi 26-godišnji policajac iz Omiša kojem je u listopadu prošle godine ispred kuće zapaljen automobil "smart", prije nekoliko je dana opet bio žrtva, ovaj put prijetnje za koje je osumnjičen 22-godišnji Kažimir A. iz Omiša.

Naime, mladić je osumnjičen da je 25. siječnja u predvorju policijske postaje u Omišu blizu prostorija za zadržavanje navodno rekao 26-godišnjem policajcu: "Zašto to radiš, već si ispašta zbog ovoga šta mi radiš i opet ćeš ispaštati!" Sve se događalo nakon što je priveden zbog nekoliko prometnih prekršaja i što je u automobilu imao neznatnu količinu marihuane.

Zbog tih je prijetnji službenoj osobi priveden na ispitivanje na ODO Split, a oni su od suca istrage tražili određivanje jednomjesečnog istražnog zatvora. Obrazložili su to činjenicom da je mladić već dva puta pravomoćno osuđivan. Prvo je u studenom 2015. godine osuđen zbog pokušaja nanošenja teške tjelesne ozljede na devet mjeseci s rokom kušnje od dvije godine, a također je na godinu dana zatvora, što je zamijenjeno radom za opće dobro, bio osuđen i zbog dovođenja u opasnost života i imovine općeopasnom radnjom. Tu je kaznu dobio zbog nekoliko podmetanja požara tijekom srpnja 2013. godine na području Omiša.

Zanimljivo je i da je u studenom prošle godine bio priveden zbog narušavanja javnog reda i mira kada je u jednom kafiću, prilikom postupanja policajaca, navodno pružao otpor, vrijeđao i opirao se te jednog policajca udario nogom u potkoljenicu.

Tad je prijavljen zbog napada na službenu osobu, a istražni mu je sudac odredio mjeru opreza, i to javljanje u policijsku postaju. U tom je slučaju u prosincu prošle godine podignuta optužnica, a kao svjedok u postupku naveden je upravo 26-godišnji policajac kojem je prijećeno i čiji je auto izgorio.

No, usprkos svemu, sudac istrage procijenio je da nije potrebno mladića poslati na Bilice već da će mjera opreza, i to opet javljanje jednom tjedno u policijsku postaju, biti dovoljno upozorenje. Iako je zaključio da "iz izvatka kaznene evidencije proizlazi da je osumnjičenik osuđivan zbog kaznenih djela..." te da "navedena okolnost ukazuje na učestalost osumnjičenika u protupravnom postupanju i da sankcije nisu ostvarile svrhu specijalne prevencije na način da osumnjičenik više ne čini kaznena djela", sudac istrage odbio je prijedlog ODO-a.



Uzeo je, naime, u obzir to što je mladić izrazio iskreno kajanje iako je ustrajao u tome da nije prijetio policajcu.

ODO je, naravno, podnijelo žalbu, ali je i vijeće Županijskog suda podržalo odluku suca istrage.

Procijenili su da će javljanje policiji jednom tjedno biti dovoljno da se "okrivljenik nađe pod takvim intenzitetom kontrole da će na taj način biti osigurano ostvarivanje svrhe navedene mjere opreza". Spomenimo da je za prijetnju službenoj osobi određena kazna od šest mjeseci do pet godina zatvora.

Podsjetimo još da je paljenje policajčeva smarta bio jedan od prvih u posljednjem nizu slučajeva paljenja vozila po Splitu i okolici koji je poprilično eskalirao. Radi se o nagrađivanom policajcu koji je počeo raditi prije koju godinu, a piroman koji mu je zapalio vozilo još nije otkriven i prijavljen.

Automobil mu je zapaljen tek mjesec dana nakon što je povodom Dana policije pohvaljen za izniman i predan rad. Tada je utvrđeno da je te noći netko razbio staklo na smartu, "kresnuo" upaljač i zapalio muške "mudante" – bokserice koje su bile natopljene zapaljivom tekućinom te ih je ubacio u vozilo.

Nakon što je Slobodna Dalmacija prva pisala o tom slučaju, njegovi kolege iz splitske podružnice Nacionalnog sindikata policije pokrenuli su akciju prikupljanja novčane pomoći kako bi se skupilo 20 tisuća kuna koliko je vrijedio zapaljeni smart. Kako doznajemo, akcija je privedena kraju i novac je prikupljen.